陳興宗和示耳聾詩頗佳再次其韻
作者：李綱
朝代：宋

paragraphs: 天公有眸子，猶把明河洗。
况我聰與明，聽樂而視禮。
是心有天遊，神用寄雙耳。
良哉觀世音，圓通端自此。
世人竭耳力，所聽不踰里。
聞性含虚空，物蔽乃爲宄。
區區假藥醫，不若求諸己。
虚室既生白，吉祥自止止。
瀟灑隱圃翁，靈臺湛如水。
須識本來人，莫認賊爲子。